續薄薄酒
作者：敖陶孫
朝代：宋

paragraphs: 薄薄酒，勝齋蔬。
粗粗布，勝無襦。
醜妻惡妾勝鰥孤。
叱塗呵道驅高車，何如醉歸連臂行相扶。
巍冠束带商唐虞，何如北窗散髮擁腹千爬梳。
金樽瓦盆酒如一，食芹差可無彫胡。
名堯字孔相號呼，百年螻蟻同丘墟。
朝爲卿相暮匹夫，青黄蚤失溝中枯。
錐利未必賢椎愚，左圓右方徒區區。
不如濁酒三盃對醜婦，荆釵布裙相媚嫵。